49. schôdza NR SR - 13.deň - B. popoludní
Dátum: 2026-05-04
Poslanec: Števulová, Zuzana (PS)
Druh vystúpenia: Vystúpenie v rozprave

No, kolegovia, kolegyne, ja nebudem nejako dlhá, ale keďže teda No, kolegovia, kolegyne, ja nebudem nejako dlhá, ale keďže teda máme momentálne na programe správy o používaní ITP tiež teda trošku staršieho dáta. Nedá mi, aby som za klub Progresívneho Slovenska nezopakovala podstatnú okolnosť, s ktorou som tu stála aj naposledy, keď sme teda tieto správy prerokovali, a to, že tento parlament si naďalej neplní svoju zákonnú povinnosť, ktorou je zriadenie komisie na kontrolu ITP, ktorá má byť zriadená z členov Národnej rady, teda poslancov, poslankýň a zároveň expertov. Je to komisia, ktorá je, myslím, od roku 2016 predpokladaná zákonom, ktorý má ochraňovať ľudí pred neoprávnenými odposluchmi alebo neoprávneným sledovaním. Jej úlohou je, aby teda zákonodarcovia, ktorými sme my, ktorí sme dostali dôveru od ľudí z celého politického spektra na Slovensku, aby sme tu teda boli a nielen predkladali zákony alebo hlasovali za ne, ale dostali sme tu dôveru na vykonávanie všetkých úloh, ktoré má Národná rada vykonávať. To znamená aj na kontrolu používania ITP prostriedkov na to, aby sme boli členmi alebo členkami tejto komisie. A je podľa mňa naozaj zvláštne, že podľa vlády, ktorá legitimitu svojho vládnutia a návrhov zákonov, ktoré prináša, častokrát odôvodňuje tým, že veď, keď ste tu boli vy predtým roky 2023, tak sa tu diali vážne porušenia ľudských práv, toto, hento, tamto, 30 rozsudkov Ústavného súdu, čurilovci, neviem aká súdna mafia, ktorá bola ovplyvňovaná a podobne. V skratke teda poukazujete na závažné údajné porušovanie ľudských práv počas predchádzajúcej vlády, ktorých sa mala tá vláda dopúšťať predovšetkým voči vám a s vami spriazneným osobám. Tak napriek tomu, že odvodzujete legitimitu mnohých vážnych zákonov, ktoré najmä v trestnoprávnej oblasti predkladáte, od tohto údajného porušovania ľudských práv, ktoré malo byť voči vám, tak ste slepí a hluchí voči možným, nehovorím, že sa dejú, ale voči možným porušeniam ľudských práv pri používaní ITP prostriedkov, lebo však ten zákon bol schválený preto, aby existovala systémová kontrola na viacerých úrovniach, aby teda občania sa mohli spoľahnúť na to, že takáto systémová kontrola na viacerých úrovniach vrátane kontroly Národnej rady existuje a že ich bude tento spôsob systémovej kontroly chrániť pred prípadným zneužívaním akýchkoľvek bezpečnostných zložiek vo vzťahu k týmto ľuďom, k bežným obyvateľom. Čo je, ak by sa dialo naozaj závažné porušovanie ľudských práv? Tak ja sa pýtam, či pre vás na strane koalície je podstatné len to, keď sa údajne porušujú vaše ľudské práva, konkrétne vás, čo tu sedíte, a ľudí, ktorí spolu s vami vládnu, alebo či chcete naozaj v súlade s tým, čo hovoríte a deklarujete, sa zaujímať a garantovať, že budú chránené aj ľudské práva všetkých ostatných v tejto republike pred potenciálnym porušovaním, pretože presne o tom je zákonná povinnosť zriadiť túto komisiu. A doteraz za 2,5 roka ste túto zákonnú povinnosť nesplnili. Podotýkam, že to hovorí vláda, ktorá svoju legitimitu pri tých najvážnejších zásahoch do trestného práva odvodzuje od údajného porušovania ich ľudských práv. Čiže na vás apelujem, aby ste mali tú odvahu, aby ste boli kredibilní a mali tú integritu, že prosto túto komisiu konečne zriadite, pretože treba povedať aj B, a to je to, že na strane opozície sú splnené všetky podmienky. My máme a dodali sme mená, jednak ľudí z poslaneckého zboru, jednak tých expertov, ktorých je potrebných tam nominovať a mali by mať príslušné previerky. A jediný, na ktorom to stojí a padá, je súčasná koalícia. A ja teda musím odmietnuť už v tomto bode po 2 a pol roku tu nejaké reči o tom, že v Nemecku sa to neosvedčilo a musíme najskôr novelizovať zákon, ktorý sme nikdy ani nevyskúšali v praxi, ale my už vieme, že to bude zlé. Ak ste toto mysleli vážne, čo ešte sme vám pri predchádzajúcich rozpravách hovorili, dobre, tak predstavte tú novelu. Poďme sa o tom baviť. Po 2,5 roku vládnutia je jasné, že žiadna novela nebude. Nemáte ju a ani ju nejdete spraviť. Čiže toto je čistá výhovorka a to mi tu, prosím vás, ako reakciu už nespomínajte. Povedzte buď, teda sa k tomu postavte čestne a zrušte ten paragraf, teda tie paragrafy v zákone, lebo ak teda nechcete, aby tá komisia nikdy existovala, tak sa k tomu priznajte a spravte to. Použite svoj koaličný valec a zahlasujte si za to, aby sme to mali čierne na bielom a vedeli, na čom sme, ale keď ten zákon je platný a účinný, tak sa nevyhovárajte a túto komisiu zriaďte. A kým táto komisia nebude zriadená, nemôžeme sa tu baviť o žiadnej systémovej kontrole používania ITP a tieto správy, ktoré sú nám tu alebo na príslušných výboroch predkladané, sú v podstate fraška, pretože my nemáme vlastne k tomu, čo povedať, keďže nemôžeme porovnať tie správy s akýmikoľvek správami, ktoré by táto komisia dávala k tej istej téme. Takže vás vyzývam, aby ste teda buď zrušili to zákonné ustanovenie a priznali sa teda k tomu, že naozaj nechcete túto komisiu, aby vôbec existovala, alebo aby ste ten zákonný záväzok naplnili a túto komisiu zriadili. Ďakujem.